253 ህገወጥ የኢትዮጵያ ስደተኞች ከታንዛኒያ ወደ አገራቸው ተመለሱ
በታነዛኒያ እና ደቡብ አፍሪካ በህገ ወጥ መንገድ ከኢትዮጵያ ከሄዱት 453 ስደተኞች መካካል 253 ያህሉ ናቸው በዛሬው ዕለት አዲስ አበባ የገቡት።ተመላሽ ኢትዮጵያውያኖቹ ለጉዞ ከ80 እስከ 120ሺ ብር ለህገወጥ ደላሎች ከፍለዋል።ሁሉም ከስደት ተመላሾች ወንዶች ሲሆኑ፥ አብዛኞቹም ከደቡብ ክልል ሆሳዕና ከተማና አጎራባች ከተሞች በህገወጥ መንገድ ከአገር የወጡ ናቸው ተብሏል።ከእነዚህ ውስጥ ከ30 በላይ የሚሆኑት ዕድሜያቸው ከ18 በታች የሆኑ ታዳጊዎች ናቸው።ከስደት ተመላሽ ኢትዮጵያዊያኑ በጉዟቸው ወቅት ከፍተኛ ስቃይና  ፈታኝ ሁኔታዎች እንደገጠሟቸው የተናገሩ ሲሆን፥ አንዳንዶቹም ከደረሰባቸው መከራ ብዛት የተነሳ በበረሃ ለህልፈት መዳረጋቸውንም ነው የተናገሩት።በአለም አቀፉ የፍልሰት ተቋም (አይ ኦ ኤም) እና በኢፌድሪ የውጪ ጉዳይ ሚንስቴር ትብብርና ድጋፍ አማካኝነት 253 ስደተኞች ዛሬ አዲስ አበባ የገቡ ሲሆን፥ በቀጣይ ሳምንትም 200 ያህል ስደተኞች ወደ አገራቸው እንደሚገቡም ነው የሚጠበቀው።